《泛舟村落阻风不能少进而菱梢芡觜缭舷上下篙》
宋代·沈与求

艇子掠岸行，水瘦不濡尾。
狂飚振疏蓬，猎猎鸣两耳。
十篙八九振，逆势何乃尔。
野芡伺吾间，回梢哆利觜。
亦有芰浮角，一一肆轻鄙。
初欲事幽寻，解缆出疏苇。
乘流觅清浅，濯缨助深喜。
事有大不然，移顷未离咫。
安得望蓬莱，巨舰破潮起。
征帆驾长风，一日三万里。

作者简介：沈与求（1086—1137），宋代大臣。字必先，号龟溪，湖州德清（今属浙江）人。政和五年进士。历官明州通判、监察御史、殿中侍御史、吏部尚书兼权翰林学士兼侍读，荆湖南路安抚使、镇江知府兼两浙西路安抚使、吏部尚书、参知政事、明州知府、知枢密院事。著有《龟溪集》。